Coetzee lei nou GWK | Landbou
V.l.n.r.: mnre. Llewellyn Brooks, die GWK-groep se besturende direkteur, Hennie Coetzee, nuutverkose voorsitter van GWK se direksie en Frank Lawrence, voormalige voorsitter van GWK se direksie – nou ondervoorsitter. Foto: Verskaf
Mnr. Hennie Coetzee van die plaas Lowerland in die distrik Prieska is tot voorsitter van die GWK-direksie verkies as deel van die opvolgbeplanning vir die maatskappy se direksie.
Die uittredende voorsitter, mnr. Frank Lawrence, sal as ondervoorsitter van die direksie dien om kontinuïteit in die die maatskappy se strategie te verseker.
Dit volg nadat GWK goeie resultate in sy jongste boekjaar aangekondig het.
Die Coetzee-familie is bekend om gewasproduksie onder besproeiing by Prieska, asook die produksie van wyn aan die oewer van die Oranjerivier, terwyl Coetzee, wat tot dusver as ondervoorsitter in die GWK-direksie gedien het, ook tot onlangs as voorsitter van Bonsmara SA gedien het.
Mnre. HF Cilliers, Frans Lubbe en Lawrence is herverkies as direkteure as deel van die normale verkiesingsproses, terwyl mnre. Koos van der Ryst en Wynand Human nie vir nog 'n termyn in die direksie beskikbaar was nie. Human gaan voort om in die bedryfsdireksiekomitee van GWK te dien.
'n Besluit is drie jaar gelede geneem om die GWK-direksie te verklein deur net die helfte van die vakatures te vul wanneer die termyn van die direkteure verstryk. Die doelwit hiermee is nou bereik met die direksie wat uit ses produsentedirekteure, twee onafhanklike direkteure en twee uitvoerende direkteure bestaan. Die direksie se nominasiekomitee kan nog twee onafhanklike direkteure aanstel as die behoefte vir bepaalde spesialiskundigheid ontstaan.
GWK het bekend gemaak dat die groep 'n voorbelaste wins van R46,6 miljoen vir die 2019-'20-boekjaar behaal het. Volgens mnr. Llewellyn Brooks, die groep se besturende direkteur, volg dié resultate ná twee moeilike jare wat tot verbeterde prestasie vir 2018-'19, en nou ook tot verdere verbetering gelei het. "Die ommeswaai kan regstreeks toegeskryf word aan die mense wat by die maatskappy betrokke is, insluitend GWK se aandeelhouers, kliënte, direksie en werknemers."
Brooks sê die ambisie van die maatskappy word ondersteun deur GWK se strategie, wat in die maatskappy en sy onderskeie ondernemings reeds sterk gevestig is. "Ons benadering word gekenmerk deur optrede wat ánders is – ontdekkend en innoverend."